SL Uradni list Evropske unije C 39/10

SKLEP EVROPSKEGA ODBORA ZA SISTEMSKA TVEGANJA

z dne 20. januarja 2011

o postopkih in zahtevah za izbor, imenovanje in nadomeščanje članov svetovalnega znanstvenega odbora Evropskega odbora za sistemska tveganja

(ESRB/2011/2)

2011/C 39/09

SPLOŠNI ODBOR EVROPSKEGA ODBORA ZA SISTEMSKA TVEGANJA JE –

ob upoštevanju Uredbe (EU) št. 1092/2010 Evropskega parlamenta in Sveta z dne 24. novembra 2010 o makrobonitetnem nadzoru nad finančnim sistemom Evropske unije in ustanovitvi Evropskega odbora za sistemska tveganja (1), zlasti člena 12 Uredbe,

ob upoštevanju Sklepa ESRB/2011/1 Evropskega odbora za sistemska tveganja z dne 20. januarja 2011 o sprejetju Poslovnika Evropskega odbora za sistemska tveganja, zlasti člena 11 Sklepa –

SPREJEL NASLEDNJI SKLEP:

Člen 1

Razpis za prijavo interesa

1. Evropski odbor za sistemska tveganja (ESRB) objavi razpis za prijavo interesa za imenovanje zunanjih strokovnjakov za člane svetovalnega znanstvenega odbora ESRB.

2. V razpisu za prijavo interesa morajo biti med drugim navedeni: (a) vloga in sestava svetovalnega znanstvenega odbora; (b) merila za primernost in izbor ter podrobnosti glede imenovanja; (c) ekonomski vidiki mandata; (d) postopek prijave, vključno z rokom za prejem prijav.

3. Razpis za prijavo interesa se objavi v Uradnem listu Evropske unije ter na spletnih straneh ESRB in institucij, iz katerih prihajajo člani splošnega odbora ESRB. Kadar je to primerno, lahko ESRB razpis za prijavo interesa objavi tudi v drugih medijih. V primeru odstopanj med različnimi objavljenimi različicami je verodostojna različica tista, ki je objavljena v Uradnem listu, in prevlada nad drugimi različicami.

4. Rok za predložitev prijav kandidatov je 21 koledarskih dni po objavi razpisa za prijavo interesa v Uradnem listu.

Člen 2

Izbor članov svetovalnega znanstvenega odbora

1. Pripravljalni odbor izbere kandidate, ki se predlagajo splošnemu odboru za člane svetovalnega znanstvenega odbora, in tiste, ki so primerni za uvrstitev na rezervni seznam.

2. Pripravljalni odbor oceni kandidate v skladu z merili za izbor, določenimi v členu 3.

3. Pripravljalni odbor izpolni individualni ocenjevalni obrazec za vsakega kandidata, ki vključuje povzetek s poudarkom na njihovih konkretnih prednostih in slabostih ter sklep glede njihove primernosti za imenovanje za člana svetovalnega znanstvenega odbora ali za uvrstitev na rezervni seznam iz člena 4.

4. Pripravljalni odbor predloži rezultate izbirnega postopka v potrditev splošnemu odboru.

5. Vodja sekretariata ESRB podpira pripravljalni odbor pri pripravi in organizaciji dela za izbor članov svetovalnega znanstvenega odbora. Sekretariat ESRB zagotavlja tehnično in logistično podporo pripravljalnemu odboru. Kadar pripravljalni odbor to šteje za primerno, lahko sekretariatu ESRB pomaga izbrano osebje institucij, iz katerih prihajajo člani splošnega odbora ESRB.

Člen 3

Merila za izbor

1. V skladu s členom 12(1) Uredbe (EU) št. 1092/2010 se člani svetovalnega znanstvenega odbora izberejo na podlagi njihove splošne usposobljenosti in različnih izkušenj, pridobljenih na akademskih področjih ali v drugih sektorjih, zlasti v malih in srednje velikih podjetjih ali sindikatih ali kot ponudniki oziroma potrošniki finančnih storitev.

Merila za izbor članov svetovalnega znanstvenega odbora obsegajo zlasti:

(a) poglobljeno strokovno poznavanje finančnega sektorja in njegove povezanosti s širšim gospodarstvom ter dokazano splošno usposobljenost na področju sistemskih tveganj, zlasti na ravni Unije;

(b) znanstveni prispevek k razumevanju medsebojnega vplivanja sektorjev, navedenih v členu 12 Uredbe (EU) št. 1092/2010;

(c) doktorat znanosti s področja financ, ekonomije ali drugega ustreznega področja ali enakovredno raven izobrazbe, obsežne akademske izkušnje na univerzi, kot je profesura, na enem ali več področjih, relevantnih za ESRB, in/ali vidne bibliografske dosežke;

(d) sposobnost recenziranja znanstvenih del in publikacij ter analiziranja zahtevnih informacij in dosjejev;

(e) poklicne izkušnje v multidisciplinarnem okolju, po možnosti v mednarodnem kontekstu;

(f) dokazano sposobnost pisnega in ustnega komuniciranja v angleščini, pridobljeno z izkušnjami v poučevanju, javnimi nastopi, aktivnim sodelovanjem na srečanjih strokovnjakov in objavljanjem.

ESRB lahko v razpisih za prijavo interesa določi dodatna merila za izbor.

2. Zaposleni v institucijah, iz katerih prihajajo člani splošnega odbora ESRB (2), niso primerni za prijavo na razpis.

Člen 4

Rezervni seznam

1. Na rezervnem seznamu so kandidati, ki niso imenovani za člane svetovalnega znanstvenega odbora, čeprav v izbirnem postopku niso bili izločeni.

2. Pripravljalni odbor v primeru prostega mesta v svetovalnem znanstvenem odboru, ob upoštevanju odstavka 3, izbere novega kandidata z rezervnega seznama, sestavljenega po členu 2(1), in ga predlaga splošnemu odboru za člana svetovalnega znanstvenega odbora za štiriletni mandat z možnostjo ponovnega imenovanja.

3. Rezervni seznam je veljaven dve leti od njegove potrditve. Njegova veljavnost se lahko podaljša do objave novega razpisa za prijavo interesa.

Člen 5

Predsednik in podpredsednika svetovalnega znanstvenega odbora

1. Pripravljalni odbor mora zagotoviti, da je lahko vsaj šest od petnajstih kandidatov potencialno imenovanih za predsednika oziroma podpredsednika svetovalnega znanstvenega odbora.

2. Predsednika in oba podpredsednika svetovalnega znanstvenega odbora morajo imeti visoko raven ustreznega strokovnega znanja in izkušenj, na primer na podlagi njihovega akademskega zaledja na področju bančništva, trgov vrednostnih papirjev ali zavarovanj in poklicnih pokojnin.

3. Predsednik ESRB predlaga splošnemu odboru kandidate za predsednika in oba podpredsednika svetovalnega znanstvenega odbora.

4. Predsednika in oba podpredsednika svetovalnega znanstvenega odbora morajo biti državljani Evropske unije.

5. Svetovalnemu znanstvenemu odboru predsedujejo imenovani predsednik in oba podpredsednika po sistemu rotacije, ki se izvede vsakih 16 mesecev.

Člen 6

Imenovanje

1. Splošni odbor lahko predloge pripravljalnega odbora potrdi ali od pripravljalnega odbora zahteva, naj izmed oseb, ki jih ni izločil, predlaga druge kandidate za člane svetovalnega znanstvenega odbora.

2. Predsednika in oba podpredsednika svetovalnega znanstvenega odbora imenuje splošni odbor na predlog predsednika ESRB.

3. Izbrani strokovnjaki se imenujejo osebno. Svojih odgovornosti zato ne morejo prenesti na drugega člana ali tretjo osebo, razen predsednik in oba podpredsednika svetovalnega znanstvenega odbora v primerih in pod pogoji, določenimi v Poslovniku ESRB.

4. Pri vseh imenovanjih so potrebni sopodpis strokovnjaka na aktu o imenovanju, ki ga izda predsednik ESRB, podpis pogodbe z Evropsko centralno banko o nadomestilih in povračilu stroškov ter predložitev izjav, opisanih v členu 7.

Člen 7

Izjave

1. Strokovnjaki, ki so izbrani za imenovanje za člane svetovalnega znanstvenega odbora, morajo predložiti izjavo o zavezi, da bodo delovali neodvisno od vsakršnega zunanjega vpliva in da jih bo pri opravljanju njihovih dolžnosti vodil javni interes Unije kot celote. V ta namen morajo predložiti pisno izjavo o zavezi in izjavo o interesih, ki sta vsebovani v obrazcih 1 in 2 v Prilogi. V izjavi o interesih je treba navesti vse neposredne ali posredne interese, ki bi lahko negativno vplivali na njihovo neodvisnost, ali da takih interesov ni.

2. Člani svetovalnega znanstvenega odbora morajo podpisati pisno izjavo o spoštovanju pravil o zaupnosti, ki je vsebovana v obrazcu 3 v Prilogi.

3. Predsednik in oba podpredsednika morajo podpisati pisno izjavo, s katero potrdijo, da ne opravljajo nobene funkcije v finančnem sektorju.

4. Člani svetovalnega znanstvenega odbora se morajo zavezati, da bodo ravnali v skladu s kodeksom ravnanja, ki ga sprejeme splošni odbor ESRB.

5. Zgoraj navedene izjave se objavijo na spletni strani ESRB. Vse spremembe v zvezi s temi izjavami se nemudoma uradno sporočijo vodji sekretariata ESRB.

Člen 8

Prenehanje mandata in nadomestitev

1. Splošni odbor lahko konča mandat strokovnjaka v naslednjih primerih:

(a) kadar strokovnjak odstopi ali kadar njegov mandat poteče, ne da bi bil ponovno imenovan;

(b) kadar se strokovnjak ne udeleži treh zaporednih rednih sej svetovalnega znanstvenega odbora, razen če izkaže, da njegova udeležba ni bila možna iz zdravstvenih razlogov;

(c) v primeru nasprotja interesov, kršenja dolžnosti ali resne kršitve.

2. Če mandat člana svetovalnega znanstvenega odbora preneha pred koncem njegovega štiriletnega trajanja, se uporabi člen 4(2) in (3).

3. Predsednika ali podpredsednika lahko nadomesti aktivni član svetovalnega znanstvenega odbora, njega pa se lahko nadomesti po postopku iz odstavka 2.

4. Na predlog pripravljalnega odbora se lahko splošni odbor ob izteku mandata člana svetovalnega znanstvenega odbora odloči za njegovo ponovno imenovanje za nadaljnja štiri leta.

Člen 9

Objava

Ta sklep se objavi v Uradnem listu Evropske unije.

V Frankfurtu na Majni, 20. januarja 2011 Predsednik ESRB Jean-Claude TRICHET

(1) UL L 331, 15.12.2010, str. 1.

(2) Evropska centralna banka, nacionalne centralne banke držav članic Evropske unije, Komisija, Evropski nadzorni organ (Evropski bančni organ), Evropski nadzorni organ (Evropski organ za zavarovanja in poklicne pokojnine), Evropski nadzorni organ (Evropski organ za vrednostne papirje in trge), pristojni nacionalni nadzorni organi, Ekonomsko-finančni odbor.